Opdatering 9. februar klokken 13.25: Nordjyllands Politi har anholdt to personer i sagen om forsvundne Mia Skadhauge Stevn og sigtet dem begge for drab. I forbindelsen med anholdelserne formoder man at have fundet den efterlyste bil. Oprindelig artikel: Et manipuleret billede af den bil, der er eftersøgt i sagen om Mia Skadhauge Stevns forsvinden, er i omløb på nettet. Det bekræfter Nordjyllands Politi overfor TV 2 og appellerer kraftigt til, at man ikke deler det eller andre manipulerede billeder i sagen. - Vi opfordrer til, at man kun deler billeder, som kommer direkte fra politiet eller etablerede medier, siger Christian Brinck, der er presseansvarlig i Nordjyllands Politi til TV 2. Politiet har foreløbigt fået flere hundrede henvendelser i sagen, hvoraf de fleste handler om den eftersøgte bil. Derfor har politiet også meddelt onsdag morgen, at efterforskerne ikke har brug for flere oplysninger om bilen, da de har nok at arbejde med. 22-årige Mia Skadhauge Stevn er sidst set på overvågningsbilleder søndag morgen klokken 06.09, hvor hun steg ind i den ukendte mørke bil foran Netto på Vesterbro i Aalborg. Bilen standsede kortvarigt, hvorefter den kørte væk i sydlig retning med Mia Skadhauge Stevn. Forinden havde hun været på bytur i Jomfru Ane Gade. Politiet frygter, at hun har været udsat for en forbrydelse. Derfor har Nordjyllands Politi også indkaldt "adskillige politifolk og erfarne efterforskere til at kortlægge sagen". Desuden har politiet bedt borgere i Aalborg om at sikre billeder fra overvågningskameraer, hvis de har det, og henvende med alle oplysninger, der kan bidrage til opklaringen. Efterlyser festbilleder Indtil videre har politiet især fået henvendelser med bud på, hvilken bil der kan være tale om. Derfor har politiet meldt ud, at efterforskerne har nok informationer om bilen. Politiet er dog stadig interesseret i andre informationer i sagen. Blandt andet har politiet efterspurgt festbilleder fra personer, der har været i Jomfru Ane Gade i tidsrummet 05-06 søndag morgen, hvor Mia Skadhauge Stevn forlod festgaden.

Referat:
Politiet har foreløbigt fået flere hundrede henvendelser i sagen, hvoraf de fleste handler om den eftersøgte bil.